บ้านสะเนพ่อง อำเภอสังขละบุรี เฝ้าระวังน้ำป่าไหลหลากอย่างใกล้ชิด
ที่บ้านสะเน่พ่อง ตำบลไล่โว่ อำเภอสังขละบุรี ชาวบ้านยังคงจับตาสถานการณ์น้ำป่าไหลหลากอย่างใกล้ชิด หลังพบว่าน้ำในลำห้วยโรคี่มีปริมาณและระดับน้ำสูงขึ้น ไหลเชี่ยวมีสีขุ่น บางจุดน้ำล้นตลิ่ง แต่สถานการณ์ตอนเช้านี้ยังไม่ท่วมหมู่บ้าน ทาง ปภ.ทองผาภูมิ ประสานกับผู้นำชุมชนประชาสัมพันธ์ให้ประชาชนในพื้นที่เสี่ยงภัย ยกของขึ้นที่สูงและจัดอาสาสมัคร อปพร. ติดตามเฝ้าระวังสถานการณ์น้ำอยู่ตลอดเวลา ด้านระดับน้ำในแม่น้ำซองกาเรีย บริเวณสะพานมอญยังคงเพิ่มสูงอย่างต่อเนื่อง แต่ยังคงอยู่ในระดับปกติ จากฝนที่ตกลงมาตลอดวันจากอิทธิพลมรสุมตะวันตกเฉียงใต้ที่พัดปกคลุมทะเลอันดามัน ซึ่งทางกรมอุตุนิยมวิทยาพยากรณ์อากาศว่าในวันนี้จะมีฝนฟ้าคะนองร้อยละ 60 ของพื้นที่ ขอให้ประชาชนระวังอันตรายจากฝนที่ตกหนักและตกสะสม ซึ่งอาจท่าให้เกิดน้ำท่วมฉับพลันและน้ำป่าไหลหลากได้สำหรับข้อมูลปริมาณฝนสะสมวันนี้ (วัดที่เวลา 07.00 น.) ที่กลุ่มงานตรวจอากาศทองผาภูมิ  วัดได้ 79.7 มม. ส่วนปริมาณน้ำกักเก็บปัจจุบันของเขื่อนวชิราลงกรณ อยู่ที่ 4,489.56  ล้าน ลบ.ม. คิดเป็น 50.67 % ของความจุอ่าง